Beszámoló 2018.

Az évet stílusosan egy **green workshop-al** indítottuk, ahol a társegyetemek (Szegedi Tudományegyetem, Eötvös Loránd Tudományegyetem, Szent István Egyetem, Budapesti Műszaki és Gazdaságtudományi Egyetem, Óbudai Egyetem, Budapesti Corvinus Egyetem, Miskolci Egyetem) és a legnagyobb pécsi szolgáltatók (BIOKOM Nonprofit Kft., PÉTÁV Pécsi Távfűtő Kft., Pannon Hőerőmű Zrt., Tettye Forrásház Zrt., Duna-Dráva Nemzeti Park Igazgatósága) osztották meg egymással a fenntarthatóságra és a fenntartható gazdálkodásra vonatkozó legjobb gyakorlataikat.

# Szuperzöld!

Tavasztól, a Zöld Egyetem program jegyében az UnivPécs magazin immár környezetbarát papíron jelenik meg (PEFC). Ezúton is köszönjük a szerkesztőségnek a bátor döntést.

# Föld Napja a Tettyén és a Deák suliban

Évek óta hagyomány, hogy Pécsett a Tettyén színes forgatag vár mindenkit a Föld Napján, azaz április 22-én. Idén az esemény házigazdái közt volt a PTE Botanikus kertje is. A PTE Gyakorló Általános Iskola, Gimnázium, Szakgimnázium és Óvoda Deák Ferenc Gimnáziuma és Általános Iskolája tagintézményében egy nagy sikerű vetélkedővel tették emlékezetessé az idei Föld Napját.

**Trash Art versenyen a PTE**

Az akció az újrahasznosítás művészetét, a hulladékokban rejlő értékeket, illetve az emberiség környezetpusztító tevékenységeit mutatja be. Itt a bontási hulladékból és az autóroncsból is szobor lesz, nincs annyi flakon és gumiabroncs, ami ne találna gazdára. A kezdeményezés összeköti az amatőr alkotókat és a profi művészeket a hulladékbegyűjtő és hasznosító cégekkel, így létrehozva egy izgalmas és meglepő szimbiózist, amiből művészi performance és szemléletformáló programsorozat jön létre.

2017-ben a PTE-MK hallgatói nyerték a versenyt. Idén Amatőr kategóriában szintén a PTE Művészeti Karának csapata hozta el az első díjat az „Egy zigóta feljegyzései” című pályamunkával. Az alkotók: Steiner Lili, Hamza Marcell, Mukus Roxána Bianka, Takács Vanessza

Érdekesség

* A tengerekbe jutó plasztikszemetet hasznosítja újra egy sportruházati világmárka is, új ökotrendi cipőjében. Minden egyes pár elkészítéséhez 11 műanyag italos palackot használtak fel. A zöld etika és a modern dizájn kombinációja sikert aratott a piacon, az óceánplasztikos lábbeli formája igazán trendi lett. A cég közlése szerint egymillió példányt adtak el belőle 2017-ben.

Ambiciózus példa és erősen szemlélteti, hogy a környezettudatos és társadalmilag felelős vállalatok szent grálja tulajdonképpen az, hogy hogyan fejlesszenek olyan terméket, amely megőrzi a cég termékeinek színvonalát és közben hasznos is, mert fenntarthatóbbá teszik világunkat.

# Csomagolásmentes Világnap és kapcsolódó fotópályázat

# Közkedvelt volt felhívásunk, több százan regisztráltak és többszáz fotó bizonyítja, mit is tesznek a PTE-s munkatársak és családtagjaik a csomagolásmentesség érdekében.

# Érdekesség

* Egy műanyag szatyor 200-1000 év alatt bomlik le.
* Egy pet palack 450 év alatt.
* Évente egy átlagos ember több száz db nejlonszatyrot használ el.
* Egy kis odafigyeléssel ez a szám radikálisan csökkenthető lenne.

# Látogatás a BIOMARK 2000 Kft. Eperfás úti szelektív válogató üzemébe

Vajon miért kell Magyarországon, Európa szívében még mindig rengeteg embernek megmagyarázni, hogy a szemetet fontos szelektíven gyűjteni? Valami hasonlón töprengtünk, miközben a bejáráson megismerhettük a hulladékfeldolgozás kulisszatitkait, a legújabb technológiai eljárásokat. Fontolgatjuk a program újbóli meghirdetését.

Érdekesség

* A világ egyik legismertebb hulladékégetője, a Bécs közepén álló spittelaui hagymakupolás szemétégető, amely többek közt Hundertwasser-dizájnjáról vált híressé, no meg attól,hogy évente 50 ezer háztartást tudnak árammal ellátni, ezen kívül a bécsi központi kórházat, az AKH-t távhővel és távhűtéssel, valamint 60 ezer háztartást melegvízzel és távhővel. A létesítményben évente 250 ezer tonna hulladékot dolgoznak fel. Hundertwasser egyébként elkötelezett környezetvédő volt, első körben el is utasította a felkérést, hiszen a szemétégetők nem tartoznak a környezetbarát intézmények közé, de meggyőzték, hogy az égetés során a korszerűsítésnek köszönhetően semmilyen káros anyag nem szabadul fel, a szemét fogy, a távfűtés pedig barátságosabb fűtési mód, mint a fa, a szén vagy a gáz. A szemétégető társadalmi elfogadottsága is lényegében Hundertwassernek köszönhető, miközben folyamatosan korszerűsítették a technológiát, hiába költöttek temérdek pénzt marketingre és kommunikációra, igazán áttörést a különleges dizájn hozott.
* Pécs az első magyarországi város, amely távfűtését teljesen megújuló energiaforrásból biztosítja. Magyarország legnagyobb biomassza-tüzelésű erőművét üzemeltető pécsi Pannonpower évente mintegy 200 ezer tonna lágyszárú tüzelőanyagot vásárol fel a környékbéli gazdáktól, ezzel mintegy 3,5 milliárd forint pótlólagos jövedelemhez juthatnak a hazai gazdák. A pécsi erőmű elsősorban a térségbeli gazdáktól szerzi be szalmatüzelésű blokkjához szükséges lágyszárú tüzelőanyagot, amely így kiegészítő bevételi forráslehetőséget biztosít a gazdaságoknak. A beszállított lágyszárú tüzelőanyag hasznosítása mintegy 31,5 ezer lakás és 460 közintézmény hőigényének kielégítését segíti, amelyeket az erőmű "zöld távhővel" lát el. Az erőmű kazánjaiban visszamaradó hamu, termék-minősítéssel rendelkezik, így lehetővé válik, hogy a gazdákhoz kerülve a termőterületeiken hasznosíthatóvá váljon. A savas pH értékű termőterületek esetében ugyanis a hamu lúgos kémhatása segíti, hogy a pH javítása révén a növények jobban tudják hasznosítani a talaj tápanyag-tartalmát.

Az erőmű hatásai:

* 710 fő erőművön kívüli munkavállalónak ad munkát a régióban (elsősorban a tüzelőanyag ellátás terén)
* Mintegy 400.000 tonna/év CO2 kibocsátás csökkentést eredményez
* 211 millió m3 import földgáz megtakarításhoz vezet
* Közel 10,5 milliárd Ft/év tüzelőanyag vásárlás a régióból (melynek jelentős hányada a mezőgazdaságba kerül, stabil és kiszámítható jövedelmet kínálva a gazdáknak)
* Kedvező termelői hő árat biztosít
* A város hő-ellátása nincs kitéve geopolitikai hatásoknak

# Napelemmel működő okospad a BTK, TTK Ifjúság úti díszudvarán

**A világ egyik legsokoldalúbb köztéri bútorát szerezték be és helyezték el a PTE Kancellária munkatársai. A napelemmel működő okospad minimalista külsővel és roppant gazdag belsővel rendelkezik.** Elegáns és remekül illeszkedik környezetébe, optimalizálja saját energiafelhasználását, világítást, mobiltelefontöltést és internetkapcsolatot biztosít a felhasználók számára. Beépített érzékelőivel képes adatokat gyűjteni a kihasználtságról és a környezeti körülményekről. A 800 kg-ig terhelhető acélvázas konstrukció a legzordabb időjárási körülményeknek is ellenáll, tűzbiztos és bármikor könnyen újrapolírozható.

A horvát származású **Ivan Mrvoš** tervezte Steora pad egyik nagy erénye a mobilitás, tetszés szerinti helyre telepíthető, más speciális infrastruktúra, gépesítés vagy kábelezés kiépítése nélkül.

# PTE MIK alapkőletétel / ****Építészeti kísérlet is a pécsi műszaki kar fejlesztése****

A Modern Városok Program keretében megvalósuló egyetemfejlesztési program is szem előtt tartja a környezet- és energiatudatos megoldások alkalmazását. „Smart Building” lesz például az Általános Orvostudományi Kar új elméleti tömbje, de korszerűen működtethető lesz a Műszaki és Informatikai Kar két acélszerkezetű– építész és gépész – műhelye, ugyanakkor nagy jelentőséget kap a külső környezet is, hiszen a zöldfelületekkel a hallgatók még intenzívebben fognak majd találkozni.

# Békés forradalom - a globalizációkritikus mozgalom története

# A Zöld Könyvtár és a Zöld Egyetem előadássorozata folytatódik! Minden hónap utolsó csütörtökén várjuk a téma iránt érdeklődőket.

Szeptember végén egy nagyon is aktuális kérdést boncolgatott Dr. Glied Viktor, a PTE BTK Társadalmi Kapcsolatok Intézete Politikatudományi és Nemzetközi Tanulmányok Tanszék egyetemi adjunktusa.

# A PTE is indult a legtöbbet bicikliző egyetem címért

Egyetemünk csatlakozott az Academic Bicycle Challenge programhoz, melynek keretében szeptember 1. és 30. között részt vett egy nemzetközi megmérettetésben. A program célja, hogy felhívja a figyelmet a kerékpáros közlekedés és a környezettudatosság összefüggéseire.

A PTE 3. helyre kerékpározta be magát. Az akcióhoz csatlakozók összesen 18.818 km-t tettek meg drótszamáron.

PTE legtöbb km-t bicikliző csapatai:

6.            Ortopédia

10.          PTE AITI (Aneszteziológiai és Intenzív Terápiás Intézet)

16.          Népegészségtan

18.          PTE MIK

20.          PTE Gyakorló Gimnázium Általános Iskola és Óvoda

# Kertvezetők szakmai találkozója

Szeptember 6. és 7-én a pécsi egyetem Botanikus Kertje adott otthont a Magyar Arborétumok és Botanikus Kertek Szövetsége szakmai találkozójának. Az előadásokról az egyetemi majd a környékbeli gyűjteményes kertekbe vezettek a szakmai utak (PTE Botanikus Kert, a sellyei Draskovich-kastélypark, Berghauer Tibor pécsbányatelepi valamint Huber Kálmán dendrológiai magángyűjteménye, a Püspökszentlászlói Arborétum).

**Európai Hulladékcsökkentési Hét november 17-25. / "Csomagolásmentes Ünnepek" akció**

Önkéntesek saját akcióötleteiket megvalósítva hívták fel a figyelmet a hulladék mennyiség csökkentésének, valamint az anyagok újra hasznosításának fontosságára.

Részletes program:

<http://zoldegyetem.pte.hu/hu/hirek/europai_hulladekcsokkentesi_het_20181117_25>

Közeledik a Karácsony, és vele együtt az egyszer használatos csomagolóanyagok ideje. Számos egyéb hulladékcsökkentési kezdeményezésünk mellett az idei évben meghirdettük  a „Csomagolásmentes Ünnepek” akciót. Ennek apropóján vártuk az ötleteket, miként varázsolhatjuk vonzóvá kevesebb és környezetkímélőbb csomagolással ajándékainkat. Bővebb információ az ötletek feltöltésével kapcsolatosan:

<http://zoldegyetem.pte.hu/hu/hirek/csomagolasmentes_unnepek_akcio>